《琴川返棹途中》
清代·潘遵祁

虞山犹在眼，西风吹鹢首。秋光正澄澹，偷闲未可负。

遥村与近墅，画意满林薮。恍如对耕烟，直欲追子久。

生长此钓游，烟霞恣所取。始知造化师，不在绳墨守。

新霜上高枫，斜日挂疏柳。迤逦转双桡，参差写坡阜。

道似目击存，巧藉天工牖。前年咏四图，今日伤吾友。

吾画倘可成，赏音问谁某？

作者简介：潘遵祁，字顺之，号西圃，吴县人。道光乙巳进士，改庶吉士，授编修。有《西圃集》。